Щапхъэ зытрах пщащэ
Дэбагъуэ Барэсбий и цIэр зэрихьэу Шэджэм къалэ дэт курыт еджапIэр къиуха нэужь Уэрыш Назирэ Къэбэрдей-Балъкъэр къэрал мэкъумэш университетым экономикэмрэ управленэмкIэ и къудамэм щIэтIысхьауэ щоджэ. Мы гъэм еплIанэ курс хъуащ.
Ар еджапIэ нэхъыщхьэм зэрыщIэтIысхьэрэ зэпеуэ, зэхыхьэ, конференц, форум зэмылIэужьыгъуэхэм хэтщ, дэтхэнэми и зэфIэкI къыщигъэлъагъуэрэ пашэ щыхъуу.
Еджэныгъэм щиIэ ехъулIэныгъэхэм, университет гъащIэм жыджэру зэрыхэтым папщIэ абы щытхъу, фIыщIэ тхылъхэр зыбжанэрэ къыхуагъэфэщащ.
Назирэ КъБКъМУ-м экономикэмрэ управленэмкIэ и къудамэм и студент зэгухьэныгъэм и унафэщIым и къуэдзэщ.
Пщащэм еджапIэм зэрыщIэтIысхьэрэ стипендие лъагэр къехь, абы къыдэкIуэуи илъэс кIуам къыхуагъэфэщащ КъБКъМУ-м и япэ ректору щыта ФиIэпщэ Борис и цIэр зезыхьэ стипендиер. 2018 — 2019 гъэ еджэгъуэр къызэрихьэрэ мэкъумэш университетым и щIэныгъэ зэгухьэныгъэ нэхъыщхьэм и стипендиер кърат.
Назирэ зэрыжиIэмкIэ, университетым куэдым щыхуаущий, Iуэхугъуэ къиинхэм къыпекIуэкIыфу щагъасэ, гъащIэм узэрыхэпсэукIын, цIыхухэм уазэрыдэгъуэгурыкIуэн Iэмалхэр къыщрагъэщIэ
— Къыхэсха унэтIыныгъэр зэрыгъэщIэгъуэным, узэрыдихьэхым и мызакъуэу, егъэджакIуэхэми узыIэпашэу апхуэдэщ. Дэтхэнэри къыбдэIэпыкъуну, зыкъыпщIигъэкъуэну хьэзырщ, Я бын дыдэхэм хуэдэу къыдбгъэдэтщ. Дауэ атIэ апхуэдизу къолIалIэ егъэджакIуэхэм я дерсхэм узэрыщIэмысынур, умыхьэзыру я пащхьэ узэритIысхьэнур? Аращи, дыхуэпIащIэу еджапIэм докIуэ, — жеIэ абы.
Еджэным къищынэмыщIауэ, пщащэр дехьэх щIалэгъуалэ политикэм. А унэтIыныгъэмкIэ республикэм щекIуэкI Iуэхухэми зэрыхэтыным яужь итщ.
Мы илъэсым еджапIэ нэхъыщхьэр къэзыух Назирэ адэкIи и щIэныгъэм хигъэхъуэну и мурадщи, къехъулIэну ди гуапэщ.
Курпыгъу Синэ.
